和子同觀音寺新居
作者：周行己
朝代：宋

paragraphs: 太學士千數，濟濟多白袍。
其中靡不有，令人愧遁逃。
風俗且如此，焉能獨守高。
詳擇乃其道，或得賢與豪。
近復失段子，嗚呼命不遭。
吾生得覬豁，誰能置圈牢。
武或萬人敵，何用學六韜。
文士亦齷齪，勞心徒忉忉。
利害竟何許，相去九牛毛。
脫略或吾事，青松隠藜蒿。
麟鳳豈仰見，狐狸多叫號。
如不卜清曠，樂此阮與陶。
文思韓吏部，詩見杜工曹。
揮麈談風月，中夜聲颾颾。
往往移北山，不必反楚騷。
吾道用無窮，所志各有操。
或隠身幽討，或放迹遊遨。
平生事已定，用心奚獨勞。